ตลท.ควงโบรกฯดูงาน‘ญี่ปุ่น’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ตลาดหลักทรัพย์เกี่ยวก้อยโบรกเกอร์ดูงานตลาดญี่ปุ่น หาประสบการณ์นำมาเพิ่มธุรกิจ
นางเกศรา มัญชุศรี ผู้ช่วยผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ได้เป็นตัวกลางช่วยติดต่อประสานให้กับบริษัทหลักทรัพย์ของไทย เพื่อไปดูงานในตลาดหลักทรัพย์ของประเทศญี่ปุ่น ซึ่งมีหลายตลาดด้วยกัน ทั้งตลาดหุ้นโตเกียว ตลาดโตคอม ซึ่งเป็นตลาดอนุพันธ์และตลาดหลักทรัพย์โอซากา ระหว่างวันที่ 2328 พ.ย.ที่ผ่านมา 
วัตถุประสงค์ของการไปดูงานครั้งนี้ เพื่อศึกษาถึงพัฒนาการของตลาดหุ้นญี่ปุ่น ซึ่งให้บริการในหลายตลาด มีฐานผู้ลงทุนอยู่ในระดับสูง และขยายเวลาในการซื้อขายกลางคืนด้วย ทางโบรกเกอร์ไทยจะได้นำประสบการณ์ของญี่ปุ่นมาใช้ให้เป็นประโยชน์ต่อการพัฒนาธุรกิจต่อไป รวมถึงศึกษาถึงวิธีการหาลูกค้าเพิ่มขึ้น 
“โบรกเกอร์อยากดูพัฒนาการของตลาดต่างประเทศว่าทำอย่างไร เมื่อเปิดให้บริการในหลายๆ ตลาด เปิดซื้อขายเวลากลางคืนเป็นอย่างไร ไปศึกษาในประสบการณ์ที่ไทยไม่มี ถือเป็นเรื่องดีเพราะจะได้ทราบว่าต่างประเทศก้าวหน้าไปอย่างไร และไทยเราขาดอะไร และเขาทำอย่างไรถึงได้มีลูกค้าจำนวนมาก” นางเกศรา กล่าว
ทั้งนี้ ในส่วนของตลาดหลักทรัพย์จะมีนายภากร ปีตธวัชชัย รองผู้จัดการ ตลท. ร่วมเดินทางไปด้วย ซึ่งที่ผ่านมาตลาดหลักทรัพย์ไทยได้ทำงานร่วมกับตลาดหุ้นญี่ปุ่นอย่างสม่ำเสมอ ในแง่ของการแลกเปลี่ยนข้อมูล 
สำหรับการเดินทางไปเยี่ยมชมตลาดหุ้นญี่ปุ่นครั้งนี้ น่าจะมีความคืบหน้าความร่วมมือทางด้านสินค้า เรื่องการนำสินค้าอีทีเอฟของแต่ละประเทศมาซื้อขายระหว่างกัน อาจเป็นรูปแบบกองทุนที่ระดมทุนเพื่อไปลงทุนในกองทุนหลักกองเดียว (ฟีดเดอร์ฟันด์) หรือจดทะเบียนข้ามตลาด (ครอสลิสติง) เป็นต้น